
2026-yilning birinchi yarmida “O‘zbekko‘mir” AJ tomonidan mamlakat iste’molchilarini ko‘mir bilan barqaror ta’minlash, ishlab chiqarish samaradorligini oshirish, mahsulot sifati va raqobatbardoshligini ta’minlash, ishlab chiqarish jarayonlariga zamonaviy texnologiyalarni joriy etish bo‘yicha qator ishlar amalga oshirildi.
Bugun mamlakatda energiya resurslariga bo‘lgan talab izchil ortib bormoqda. Aholi sonining o‘sishi, iqtisodiyot tarmoqlarining kengayishi, yangi korxona va ob’ektlarning ishga tushirilishi yoqilg‘i resurslariga bo‘lgan ehtiyojni yanada oshirmoqda.
Ishlab chiqarish va yetkazib berish
2026-yil yanvar-iyun oylarida “O‘zbekko‘mir” AJda kon yuzasini ochish ishlari 14,8 million kub metrni tashkil etib, prognoz ko‘rsatkichi 100 foiz bajarildi.
Hisobot davrida 2 million 202,5 ming tonna ko‘mir qazib chiqarildi. Bu prognozga nisbatan 100 foizlik natijadir.
Iste’molchilarga 2 million 885,5 ming tonna ko‘mir yetkazib berildi. Belgilangan prognoz 107,1 foizga bajarilib, rejadan tashqari 191,4 ming tonna ko‘mir iste’molchilarga yetkazildi.
Tejamkorlik va innovatsiyalar
Birinchi yarim yillikda yonilg‘i-moylash materiallaridan oqilona foydalanishga alohida e’tibor qaratildi. Amalga oshirilgan tashkiliy-texnik chora-tadbirlar natijasida 409,9 tonna yoki 6 milliard so‘mlik dizel yonilg‘isi iqtisod qilindi. Bu belgilangan rejaning 110,2 foizga bajarilishini ta’minladi.
Shuningdek, 38,6 tonna ishlatilgan texnik moyni realizatsiya qilish orqali 192,6 million so‘m qo‘shimcha daromad olindi.
Ishlab chiqarishni raqamlashtirish va avtomatlashtirish yo‘nalishida “Yagona g‘aznachilik”, “Moliyaviy model”, “MyCoal.uz”, avtomatlashtirilgan dispetcherlik tizimi, ASKUE kabi axborot tizimlaridan foydalanish kengaytirilmoqda.
Sifat va kadrlar
Mahsulot sifati ustidan texnik va laboratoriya nazorati uzluksiz ta’minlandi. Standartlash va sertifikatlash ishlari xalqaro talablar asosida takomillashtirilmoqda.
2026-yil birinchi yarmida 263 nafar xodim malaka oshirish kurslarida ishtirok etdi. Yil boshidan buyon 49 ta bo‘sh ish o‘rni bo‘yicha 3 ta ochiq tanlov o‘tkazilib, ularda 365 nafar nomzod ishtirok etish uchun hujjat topshirdi.
Ochiqlik va jamoatchilik bilan muloqot
Hisobot davrida “O‘zbekko‘mir” AJga 262 ta murojaat kelib tushdi. Ularning 224 tasi, ya’ni 85,8 foizi ijobiy hal etildi.
Jamiyat tomonidan 1 ta matbuot anjumani va 4 ta brifing tashkil etildi. Jamiyat faoliyati rasmiy veb-sayt va ijtimoiy tarmoqlarda muntazam yoritib borildi.
II yarim yillik: asosiy vazifalar
Yilning ikkinchi yarmida “O‘zbekko‘mir” AJ uchun eng muhim vazifa — kuz-qish mavsumida aholi va iqtisodiyot tarmoqlarini ko‘mir bilan barqaror ta’minlash, ishlab chiqarish samaradorligi va mahsulot sifatini oshirishdan iborat.
Bu borada Vazirlar Mahkamasining Ko‘mir sanoatida bozor mexanizmlari joriy etilishi munosabati bilan ijtimoiy reestrga kiritilgan oilalarni qo‘llab-quvvatlash chora-tadbirlari to‘g‘risida” 2026-yil 30 iyuldagi 418-son qarori bilan belgilangan vazifalar muhim ahamiyat kasb etadi.
Qarorga muvofiq, “O‘zbekko‘mir” AJ oldiga aholi va budjet tashkilotlariga ko‘mirni o‘z vaqtida yetkazib berish, birja savdolari orqali xarid qilingan mahsulotni shartnoma talablari asosida sifatli va to‘liq yetkazish, ko‘mir zaxiralarini shakllantirish hamda olis hududlarni barqaror ta’minlash vazifalari qo‘yilgan.
Shuningdek, ko‘mir ta’minoti jarayonlarini MyCoal.uz platformasi orqali raqamlashtirish, iste’molchilar uchun buyurtma berish va mahsulot haqida axborot olish imkoniyatlarini kengaytirish bo‘yicha ishlar davom ettiriladi.
2026/2027-yillar kuz-qish mavsumida respublika bo‘yicha 11 million tonna ko‘mir qazib chiqarish ko‘zda tutilganbo‘lsa, shundan 7 million tonnasi “O‘zbekko‘mir” AJ hissasiga to‘g‘ri keladi.
Shu bilan birga, ishlab chiqarish tannarxini maqbullashtirish, resurslardan tejamkor foydalanish, mahsulot sifatini yaxshilash, zamonaviy texnologiyalarni joriy etish va malakali kadrlar salohiyatini oshirish ishlari izchil davom ettiriladi.

